title: REGULAMENTUL DE PUNERE ÎN APLICARE (UE) …/… AL COMISIEI privind refuzul de autorizare a formaldehidei ca aditiv pentru hrana animalelor aparținând grupelor funcționale conservanți și amelioratori ai condițiilor de igienă

text:
               REGULAMENTUL DE PUNERE ÎN APLICARE (UE) …/… AL COMISIEI

               din 7.2.2018

               privind refuzul de autorizare a formaldehidei ca aditiv pentru hrana animalelor aparținând grupelor funcționale conservanți și amelioratori ai condițiilor de igienă

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor
                  1
               , în special articolul 9 alineatul (2),

               întrucât:

               (1)Regulamentul (CE) nr. 1831/2003 prevede necesitatea autorizării aditivilor pentru hrana animalelor, precum și motivele și procedurile de acordare sau refuzare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului
                  2
               .

               (2)Prin Directiva 83/466/CEE a Comisiei
                  3
                formaldehida a fost autorizată pe termen nelimitat în conformitate cu Directiva 70/524/CEE ca aditiv pentru hrana animalelor aparținând grupei de conservanți pentru porcine până la vârsta de șase luni pentru utilizare în lapte degresat. Produsul respectiv a fost înscris ulterior în Registrul aditivilor pentru hrana animalelor ca produs existent, în conformitate cu articolul 10 alineatul (1) din Regulamentul (CE) nr. 1831/2003.

               (3)Formaldehida (Nr. CE 200-001-8, nr. CAS 50-00-0) a fost inclusă în lista instituită prin Regulamentul (CE) nr. 1451/2007 al Comisiei
                  4
                cu substanțele active care urmează să fie evaluate în vederea unei posibile includeri în anexa I, IA sau IB la Directiva 98/8/CE a Parlamentului European și a Consiliului
                  5
               . Cu toate acestea, Regulamentul (UE) nr. 528/2012 al Parlamentului European și al Consiliului
                  6
               , care înlocuiește Directiva 98/8/CE, nu include produsele utilizate pentru conservarea hranei pentru animale prin controlarea organismelor dăunătoare, în special prin reducerea contaminării hranei pentru animale cu Salmonella, având în vedere faptul că astfel de produse fac obiectul Regulamentului (CE) nr. 1831/2003. De la 1 iulie 2015, în conformitate cu Decizia 2013/204/UE a Comisiei
                  7
               , produsele biocide destinate utilizării drept conservanți pentru hrana animalelor și care conțin formaldehidă nu mai pot fi introduse pe piață. Data respectivă a fost stabilită cu scopul de a asigura timpul necesar pentru a permite trecerea de la regimul de reglementare a produselor biocide la regimul privind aditivii pentru hrana animalelor în conformitate cu Regulamentul (CE) nr. 1831/2003.

               (4)În conformitate cu articolul 7 din Regulamentul (CE) nr. 1831/2003, s-au depus două cereri de autorizare a unui preparat de formaldehidă ca aditiv pentru hrana animalelor pentru toate speciile de animale, solicitându-se ca aditivul să fie clasificat în categoria „aditivi tehnologici” și în grupul funcțional „conservanți”. Ambele cereri includ utilizarea în laptele degresat pentru porcine până la vârsta de șase luni, ca produs existent, în conformitate cu articolul 10 alineatul (2) din Regulamentul (CE) nr. 1831/2003. Cererile respective au fost însoțite de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

               (5)În plus, în conformitate cu articolul 7 din Regulamentul (CE) nr. 1831/2003, s-a depus o cerere de autorizare a unui preparat de formaldehidă ca aditiv pentru hrana animalelor pentru porcine și păsări de curte, solicitându-se ca aditivul să fie clasificat în categoria „aditivi tehnologici” și în grupul funcțional „amelioratori ai condițiilor de igienă”. Cererea a fost însoțită de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

               (6)Autoritatea Europeană pentru Siguranța Alimentară (denumită în continuare „autoritatea”) a concluzionat în cele două avize ale sale din 28 ianuarie 2014
                  8
                și în avizul său din 1 iulie 2014
                  9
                că, în ceea ce privește speciile vizate, preparatul de formaldehidă ar fi sigur la anumite niveluri de concentrație pentru puii pentru îngrășat, găinile ouătoare, prepelițele japoneze și purceii (înțărcați), dar că nu s-a putut stabili niciun nivel sigur pentru toate speciile și categoriile de animale, inclusiv toate păsările de curte și toate porcinele. În plus, un nivel de concentrație a formaldehidei care ar fi sigur pentru reproducere pentru speciile vizate nu a putut fi calculat pe baza studiilor disponibile. De asemenea, autoritatea a concluzionat că preparatul are potențialul de a fi eficace în calitate de conservant și, ca ameliorator al condițiilor de igienă, la reducerea creșterii microbiene în hrana pentru animale contaminată cu Salmonella. În aceste trei avize, autoritatea a concluzionat, de asemenea, că formaldehida a ridicat preocupări privind siguranța utilizatorilor. Formaldehida este o substanță toxică, un iritant puternic, un puternic sensibilizant pentru piele și căile respiratorii (inclusiv astm profesional) și provoacă leziuni oculare. În avizul său, autoritatea menționează că, în timp ce iritația dermică locală ar trebui să stimuleze puternic carcinogeneza, concentrațiile locale mai scăzute de formaldehidă sunt cunoscute pentru producerea de aducți ai ADN și că, prin urmare, este prudent să nu se considere expunerea la concentrații neiritante ca fiind complet lipsită de riscuri. În plus, autoritatea a concluzionat că, pe baza cunoștințelor actuale, nu ar putea fi exclusă o asociere cauzală între expunerea la formaldehidă și leucemie. Autoritatea a concluzionat că, în ceea ce privește utilizarea solicitată în hrana animalelor a preparatului de formaldehidă, nu a putut fi identificat niciun nivel sigur de expunere a pielii, ochilor sau a sistemului respirator la formaldehidă. Prin urmare, autoritatea a recomandat că ar trebui luate măsuri pentru a se asigura faptul că nicio persoană care manipulează produsul nu își expune căile respiratorii, pielea sau ochii la praful, ceața sau vaporii generați de utilizarea formaldehidei. În plus, autoritatea a recomandat să se aibă în vedere dacă luarea unor măsuri stricte de protecție, odată instituite, ar proteja utilizatorii în mod eficient.  Autoritatea a verificat, de asemenea, raportul privind metoda de analiză a aditivului furajer în hrana pentru animale, prezentat de laboratorul de referință înființat în temeiul Regulamentului (CE) nr. 1831/2003.

               (7)Formaldehida este clasificată drept carcinogenă (categoria 1B) prin inhalare și mutagenă pentru celulele germinale (categoria 2) în conformitate cu Regulamentul (CE) nr. 1272/2008 al Parlamentului European și al Consiliului
                  10
               .

               (8)În cadrul punerii în aplicare a legislației Uniunii în domeniul sănătății și siguranței la locul de muncă, în prezent se stabilesc valori-limită de expunere profesională pentru formaldehidă. Comitetul științific pentru stabilirea valorilor-limită de expunere profesională la agenți chimici înființat prin Decizia 2014/113/UE a Comisiei
                  11
                s-a pronunțat, în recomandarea sa din 30 iunie 2016
                  12
               , asupra unei valori-limită pentru formaldehidă pe baza unei evaluări privind modul de acțiune, care a fost ulterior examinată de Comitetul consultativ tripartit pentru securitate și sănătate la locul de muncă
                  13
                în conformitate cu procedurile pentru stabilirea limitelor de expunere profesională.

               (9)În conformitate cu articolul 9 din Regulamentul (CE) nr. 1831/2003, măsura referitoare la autorizarea unui aditiv trebuie să ia în considerare cerințele de la articolul 5 alineatele (2) și (3) din regulamentul respectiv, precum și dreptul comunitar și alți factori legitimi, relevanți pentru subiectul în cauză. Decizia privind gestionarea riscurilor referitoare la autorizarea formaldehidei ca aditiv pentru hrana animalelor ar trebui, prin urmare, să se bazeze pe toate informațiile disponibile privind riscurile aflate în joc, în special, pe de o parte, riscurile pentru utilizatori prezentate de manipularea formaldehidei, în special asupra lucrătorilor și, pe de altă parte, riscurile asupra animalelor sau a consumatorilor de produse de origine animală în cauză care ar putea rezulta din utilizarea formaldehidei ca aditiv pentru hrana animalelor.

               (10)În conformitate cu legislația Uniunii privind sănătatea și securitatea la locul de muncă, în special cu articolul 4 din Directiva 2004/37/CE a Parlamentului European și a Consiliului
                  14
               , angajatorul reduce utilizarea unui agent cancerigen sau mutagen la locul de muncă, în special prin înlocuire, în măsura în care este posibil din punct de vedere tehnic, cu o substanță, un amestec sau un procedeu care, în condițiile de utilizare, nu este periculos sau este mai puțin periculos pentru sănătatea sau pentru securitatea lucrătorilor.

               (11)Ca urmare a riscurilor grave pentru utilizatori prezentate de manipularea formaldehidei, o astfel de abordare prin înlocuire este, de asemenea, potrivită pentru aditivul în cauză, ținând seama de obiectivul de a asigura un nivel ridicat de protecție a sănătății umane și de interesele utilizatorilor în conformitate cu Regulamentul (CE) nr. 1831/2003 și de principiul precauției prevăzut în Regulamentul (CE) nr. 178/2002 al Parlamentului European și al Consiliului
                  15
               .

               (12)În ceea ce privește eventualele produse alternative la formaldehidă pentru utilizare ca aditiv aparținând grupei funcționale conservanți, în prezent sunt autorizați în Uniune o serie de aditivi care sunt încadrați în aceeași grupă funcțională.

               (13)În ceea ce privește eventualele produse alternative la formaldehidă pentru utilizare ca aditiv aparținând grupei funcționale amelioratori ai condițiilor de igienă
                  16
               , în prezent se desfășoară activități de cercetare pentru dezvoltarea de aditivi care să se dovedească siguri și eficienți în reducerea contaminării microbiologice în hrana pentru animale. Un aditiv a fost deja autorizat
                  17
                în cadrul grupei funcționale menționate și, prin urmare, este considerat ca alternativă, deși are un mecanism de acțiune diferit, în vederea reducerii numărului de agenți patogeni bacterieni în hrana pentru animale, inclusiv Salmonella spp, fără a genera preocupări în materie de siguranță a utilizatorilor, precum cele ridicate de utilizarea formaldehidei. Mai multe cereri de autorizare a altor aditivi din aceeași grupă funcțională au fost depuse și sunt în prezent evaluate în conformitate cu Regulamentul (CE) nr. 1831/2003. În plus, alți aditivi autorizați ar putea, în calitate de aditivi zootehnici, să amelioreze calitatea produselor de origine animală prin reducerea contaminării cu enteropatogeni precum Salmonella spp.

               (14)În plus față de posibilitatea de a utiliza produse alternative la formaldehidă pentru scopurile avute în vedere în hrana pentru animale, punerea în aplicare a cerințelor de igienă și a bunelor practici în cadrul lanțului furajer, astfel cum se prevede în Regulamentul (CE) nr. 183/2005 al Parlamentului European și al Consiliului
                  18
               , contribuie la siguranța și calitatea hranei pentru animale prin utilizarea unei abordări preventive. În special, măsuri de igienă specifice sunt prevăzute în temeiul respectivului cadru pentru controlul, prevenirea și tratarea hranei pentru animale contaminate cu Salmonella.

               (15)Din elementele de mai sus rezultă faptul că avantajele prezentate de formaldehidă nu compensează riscurile pentru sănătate, ținând seama de efectele negative ale formaldehidei asupra sănătății utilizatorilor care manipulează această substanță, în coroborare cu aplicarea principiului precauției în ceea ce privește protecția sănătății lucrătorilor și cu faptul că unele produse și măsuri, care nu prezintă aceleași probleme de siguranță a persoanelor, sunt disponibile ca alternative pentru utilizările avute în vedere pentru formaldehidă în hrana pentru animale. Prin urmare, condițiile de autorizare prevăzute la articolul 5 din Regulamentul (CE) nr. 1831/2003 nu sunt îndeplinite și, în consecință, autorizarea formaldehidei ca aditiv pentru hrana animalelor pentru utilizare drept conservant și ameliorator al condițiilor de igienă ar trebui să fie refuzată.

               (16)Deoarece utilizarea în continuare a formaldehidei poate cauza un risc pentru sănătatea umană, aditivul pentru hrana animalelor aparținând grupei funcționale „conservanți” pentru utilizarea în laptele degresat pentru porcine până la vârsta de șase luni și preamestecurile care îl conțin ar trebui să fie retrase de pe piață cât mai curând posibil. Cu toate acestea, din motive practice, ar trebui permisă o perioadă limitată pentru retragerea de pe piață a stocurilor existente de produse în cauză, pentru ca operatorii să poată respecta în mod adecvat obligația de retragere. În consecință, ar trebui prevăzută, de asemenea, o perioadă limitată pentru retragerea de pe piață a laptelui degresat care conține aditivul sau preamestecurile și a furajelor combinate care conțin astfel de lapte degresat, cu scopul de a lua în considerare utilizarea acestor produse în lanțul furajer.

               (17)Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

               Articolul 1
                  Refuzul autorizării

               Se refuză autorizarea formaldehidei ca aditiv pentru hrana animalelor, aparținând categoriei „aditivi tehnologici” și grupelor funcționale „conservanți” și „amelioratori ai condițiilor de igienă”.

               Articolul 2
                  Retragerea de pe piață

               1.Stocurile existente de formaldehidă ca aditiv aparținând categoriei „aditivi tehnologici” și grupei funcționale „conservanți” pentru utilizarea în lapte degresat pentru porcine până la vârsta de șase luni, precum și preamestecurile care conțin aditivul respectiv, se retrag de pe piață cât mai curând posibil și cel târziu până la [3 luni de la data intrării în vigoare a prezentului regulament — data se introduce de către serviciul responsabil cu publicarea].

               2.Laptele degresat care conține aditivul sau laptele degresat care conține preamestecurile menționate la alineatul (1), precum și furajele combinate care conțin astfel de lapte degresat, care au fost produse înainte de [3 luni de la data intrării în vigoare a prezentului regulament — data se introduce de către serviciul responsabil cu publicarea] se retrag de pe piață cât mai curând posibil și cel târziu până la [6 luni de la data intrării în vigoare a prezentului regulament — data se introduce de către serviciul responsabil cu publicarea].

               Articolul 3
                  Intrare în vigoare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 7.2.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 268, 18.10.2003, p. 29.

                     (2)

                        Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

                     (3)

                        A patruzeci și treia Directivă 83/466/CEE a Comisiei din 28 iulie 1983 de modificare a anexelor la Directiva 70/524/CEE a Consiliului privind aditivii din hrana animalelor (JO L 255, 15.9.1983, p. 28). Prin Directiva 85/429/CEE a Comisiei din 8 iulie 1985 de modificare a anexelor la Directiva 70/524/CEE a Consiliului privind aditivii din hrana animalelor (JO L 245, 15.9.1983, p. 1) au fost aduse precizări descrierii chimice a aditivului.

                     (4)

                        Regulamentul (CE) nr. 1451/2007 al Comisiei din 4 decembrie 2007 privind a doua etapă a programului de lucru de 10 ani prevăzut la articolul 16 alineatul (2) din Directiva 98/8/CE a Parlamentului European și a Consiliului privind introducerea pe piață a produselor biocide (JO L 325, 11.12.2007, p. 3).

                     (5)

                        Directiva 98/8/CE a Parlamentului European și a Consiliului din 16 februarie 1998 privind comercializarea produselor biodestructive (JO L 123, 24.4.1998, p. 1).

                     (6)

                        Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (JO L 167, 27.6.2012, p. 1).

                     (7)

                        Decizia 2013/204/UE a Comisiei din 25 aprilie 2013 privind neincluderea formaldehidei pentru tipul de produs 20 în anexa I, IA sau IB la Directiva 98/8/CE a Parlamentului European și a Consiliului privind introducerea pe piață a produselor biocide (JO L 117, 27.4.2013, p. 18).

                     (8)

                        EFSA Journal 2014;12(2):3561 și EFSA Journal 2014;12(2)3562.

                     (9)

                        EFSA Journal 2014;12(7):3790.

                     (10)

                        Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (JO L 353, 31.12.2008, p. 1).

                     (11)

                        Decizia 2014/113/UE a Comisiei din 3 martie 2014 privind constituirea Comitetului științific pentru stabilirea valorilor-limită de expunere profesională la agenți chimici și de abrogare a Deciziei 95/320/CE (JO L 62, 4.3.2014).

                     (12)

                        SCOEL/REC/125. Disponibilă la următoarea adresă:

                  https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1

                     (13)

                        Comitetul consultativ pentru securitate și sănătate la locul de muncă a fost instituit prin Decizia 2003/C 218/01 a Consiliului din 22 iulie 2003 de constituire a Comitetului consultativ pentru securitate și sănătate la locul de muncă (JO C 218, 13.9.2003, p. 1).

                     (14)

                        Directiva 2004/37/CE a Parlamentului European și a Consiliului din 29 aprilie 2004 privind protecția lucrătorilor împotriva riscurilor legate de expunerea la agenți cancerigeni sau mutageni la locul de muncă [a șasea directivă specială în sensul articolului 16 alineatul (1) din Directiva 89/391/CEE a Consiliului] (JO L 158, 30.4.2004, p. 50).

                     (15)

                        Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

                     (16)

                        Această grupă funcțională a fost instituită ca urmare a evoluțiilor tehnologice și științifice prin Regulamentul (UE) 2015/2294 al Comisiei din 9 decembrie 2015 de modificare a Regulamentului (CE) nr. 1831/2003 al Parlamentului European și al Consiliului în ceea ce privește stabilirea unei noi grupe funcționale de aditivi furajeri (JO L 324, 10.12.2015, p. 3).

                     (17)

                        Regulamentul de punere în aplicare (UE) nr. 2017/940 al Comisiei din 1 iunie 2017 privind autorizarea acidului formic ca aditiv pentru hrana tuturor speciilor de animale (JO L 142, 2.6.2017, p. 40).

                     (18)

                        Regulamentul (CE) nr. 183/2005 al Parlamentului European și al Consiliului din 12 ianuarie 2005 de stabilire a cerințelor privind igiena hranei pentru animale (JO L 35, 8.2.2005, p. 1).


title: REGULAMENTUL DE PUNERE ÎN APLICARE (UE) …/… AL COMISIEI privind condițiile uniforme de transmitere a seriilor de timp pentru noua împărțire regională în temeiul Regulamentului (CE) nr. 1059/2003

text:
               REGULAMENTUL DE PUNERE ÎN APLICARE (UE) …/… AL COMISIEI

               din 8.11.2018

               privind condițiile uniforme de transmitere a seriilor de timp pentru noua împărțire regională în temeiul Regulamentului (CE) nr. 1059/2003

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (CE) nr. 1059/2003 al Parlamentului European și al Consiliului din 26 mai 2003 privind instituirea unui nomenclator comun al unităților teritoriale de statistică (NUTS)
                  1
               , în special articolul 5 alineatul (5),

               întrucât:

               (1)Regulamentul (CE) nr. 1059/2003 prevede cadrul juridic al nomenclatorului regional pentru a permite colectarea, elaborarea și diseminarea statisticilor regionale armonizate în Uniune.

               (2)Comisia a modificat nomenclatorul comun al unităților teritoriale de statistică (NUTS) prin Regulamentul (UE) 2016/2066, cu efect de la 1 ianuarie 2018.

               (3)Măsurile prevăzute în prezentul regulament sunt conforme cu avizul Comitetului Sistemului Statistic European,

               ADOPTĂ PREZENTUL REGULAMENT:

               Articolul 1

               Statele membre transmit Comisiei seriile de timp pentru noua împărțire regională în conformitate cu anexa.

               Articolul 2

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 8.11.2018

                     Pentru Comisie

                     Preşedintele
                     Jean-Claude JUNCKER

                     (1)

                        JO L 154, 21.6.2003, p. 1 astfel cum a fost modificat ultima dată prin Regulamentul (UE) 2017/2391 (JO L 350, 29.12.2017, p. 1).

    ---documentbreak---

               ANEXĂ

               Primul an de transmitere pentru fiecare domeniu statistic

                        Domeniu

                        Nivel 2 NUTS

                        Nivel 3 NUTS

                        Agricultură

                        2013

                        Demografie – populație, nașteri, decese

                        1990
                           1

                        1990
                           2

                        Piața forței de muncă - ocuparea forței de muncă, șomaj

                        2013

                        2013
                           3

                        Învățământ

                        2013

                        Mediu – instalații de tratare a deșeurilor

                        2014

                        Sănătate – cauze de deces

                        1997
                           4

                        Sănătate – infrastructuri

                        1996
                           5

                        Sănătate – pacienți

                        2003
                           6

                        Societatea informațională

                        2013
                           7

                        Conturi economice regionale: conturile gospodăriilor

                        2000

                        Conturi economice regionale – conturile regionale

                        2000

                        2000

                        Știință și tehnologie – cheltuieli pentru cercetare și dezvoltare și personal

                        2015

                        Turism

                        2015

                     (1)

                        Transmiterea nu este obligatorie pentru anii de referință 1990-2012.

                     (2)

                        Transmiterea nu este obligatorie pentru anii de referință 1990-2012.

                     (3)

                        Transmiterea nu este obligatorie.

                     (4)

                        Transmiterea nu este obligatorie pentru anii de referință 1997-2011.

                     (5)

                        Transmiterea nu este obligatorie.

                     (6)

                        Transmiterea nu este obligatorie.

                     (7)

                        Transmiterea nu este obligatorie.


title: REGULAMENTUL DE PUNERE ÎN APLICARE (UE) …/… AL COMISIEI de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește metodele de analiză pentru determinarea caracteristicilor fizice, chimice și organoleptice ale produselor vitivinicole și notificările deciziilor statelor membre referitoare la majorările tăriei alcoolice naturale

text:
               REGULAMENTUL DE PUNERE ÎN APLICARE (UE) …/… AL COMISIEI

               din 16.4.2019

               de stabilire a normelor de aplicare a Regulamentului (UE) nr. 1308/2013 al Parlamentului European și al Consiliului în ceea ce privește metodele de analiză pentru determinarea caracteristicilor fizice, chimice și organoleptice ale produselor vitivinicole și notificările deciziilor statelor membre referitoare la majorările tăriei alcoolice naturale

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului
                  1
               , în special articolul 80 alineatul (5), articolul 91 literele (c) și (d) și articolul 223 alineatul (3),

               întrucât:

               (1)Regulamentul (UE) nr. 1308/2013 a abrogat și a înlocuit Regulamentul (CE) nr. 1234/2007 al Consiliului
                  2
               . Partea II titlul II capitolul I secțiunea 1 din Regulamentul (UE) nr. 1308/2013 stabilește norme privind categoriile de produse viticole, practicile oenologice și restricțiile aplicabile și împuternicește Comisia să adopte acte delegate și acte de punere în aplicare în acest sens. Pentru a se asigura buna funcționare a pieței vitivinicole în noul cadru juridic, anumite norme trebuie adoptate prin intermediul unor astfel de acte. Actele respective ar trebui să înlocuiască dispozițiile Regulamentului (CE) nr. 606/2009 al Comisiei
                  3
               , care este abrogat prin Regulamentul delegat (UE) [Regulamentul delegat oenologic] al Comisiei
                  4
               .

               (2)În temeiul articolului 80 alineatul (5) și al articolului 91 litera (d) din Regulamentul (UE) nr. 1308/2013, Comisia stabilește, dacă este necesar, norme privind metodele de analiză pentru determinarea caracteristicilor fizice, chimice și organoleptice ale produselor vitivinicole. Metodele se bazează pe eventualele metode relevante recomandate și publicate de Organizația Internațională a Viei și Vinului (OIV), cu excepția cazului în care acestea ar fi ineficace sau inadecvate. În plus, articolul 91 litera (c) din Regulamentul (UE) nr. 1308/2013 împuternicește Comisia să stabilească norme pentru a se verifica dacă produsele respective au fost supuse unor tratamente care contravin practicilor oenologice autorizate în Uniune.

               (3)Metoda de analiză prin care se stabilește dacă există izotiocianat de alil în produsul vinicol este prevăzută în anexa la prezentul regulament. În ceea ce privește alte metode prin care se stabilește dacă produsele au fost supuse unor tratamente contrare practicilor oenologice autorizate, normele aplicabile ar trebui să fie cele permise de statele membre în cauză.

               (4)Secțiunea A punctul 3 din partea I a anexei VIII la Regulamentul (UE) nr. 1308/2013 prevede obligația statelor membre de a notifica Comisiei orice majorare a limitelor prevăzute la punctul 2 din secțiunea respectivă. Ar trebui să se precizeze detalii privind transmiterea acestor informații de către statele membre către Comisie.

               (5)Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

               Articolul 1
               Domeniu de aplicare

               Prezentul regulament stabilește normele de aplicare a titlului II capitolul I din Regulamentul (UE) nr. 1308/2013 în ceea ce privește metodele de analiză pentru determinarea caracteristicilor fizice, chimice și organoleptice ale produselor vitivinicole, precum și în ceea ce privește notificările deciziilor luate de statele membre prin care sunt permise majorări ale tăriei alcoolice naturale.

               Articolul 2
               Metode de analiză aplicabile în Uniune

               Anexa la prezentul regulament conține metodele de analiză menționate la articolul 75 alineatul (5) litera (d) din Regulamentul (UE) nr. 1308/2013, utilizate pentru verificarea limitelor stabilite de normele Uniunii privind utilizarea izotiocianatului de alil pentru producția de anumite produse vitivinicole.

               Articolul 3
               Notificarea deciziilor statelor membre de a permite o majorare a tăriei alcoolice naturale

               (1) Statele membre care permit o majorare a tăriei alcoolice naturale în volume în temeiul secțiunii A punctul 3 din partea I a anexei VIII la Regulamentul (UE) nr. 1308/2013 notifică Comisiei acest lucru în termen de o lună de la acordarea derogării. În notificări, statele membre specifică regiunile și soiurile vizate de decizie și prezintă date și dovezi care arată că condițiile climatice au fost deosebit de nefavorabile în regiunile în cauză.

               (2) Notificarea se efectuează în conformitate cu Regulamentul delegat (UE) 2017/1183 al Comisiei
                  5
                și cu Regulamentul de punere în aplicare (UE) 2017/1185 al Comisiei
                  6
               .

               (3) Comisia informează apoi celelalte state membre.

               Articolul 4
               Intrare în vigoare

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament se aplică de la [a se alinia la data aplicării actului delegat].

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 16.4.2019

                     Pentru Comisie

                     Preşedintele
                     Jean-Claude JUNCKER

                     (1)

                        JO L 347, 20.12.2013, p. 671.

                     (2)

                        Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (JO L 299, 16.11.2007, p. 1).

                     (3)

                        Regulamentul (CE) nr. 606/2009 al Comisiei din 10 iulie 2009 de stabilire a anumitor norme de aplicare a Regulamentului (CE) nr. 479/2008 al Consiliului în privința categoriilor de produse viticole, a practicilor oenologice și a restricțiilor care se aplică acestora (JO L 193, 24.7.2009, p. 1).

                     (4)

                        Regulamentul delegat (UE) .../… al Comisiei din […] [...] (JO L […]).

                     (5)

                        Regulamentul delegat (UE) 2017/1183 al Comisiei din 20 aprilie 2017 de completare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie de informații și documente (JO L 171, 4.7.2017, p. 100).

                     (6)

                        Regulamentul de punere în aplicare (UE) 2017/1185 al Comisiei din 20 aprilie 2017 de stabilire a normelor de aplicare a Regulamentelor (UE) nr. 1307/2013 și (UE) nr. 1308/2013 ale Parlamentului European și ale Consiliului în ceea ce privește notificările către Comisie ale informațiilor și documentelor, precum și de modificare și abrogare a mai multor regulamente ale Comisiei (JO L 171, 4.7.2017, p. 113).

    ---documentbreak---

               RO

               ANEXĂ

               METODE SPECIALE DE ANALIZĂ ALE UNIUNII

               IZOTIOCIANATUL DE ALIL

               1. Principiul metodei

               Eventuala cantitate de izotiocianat de alil prezentă în vin este colectată prin distilare și identificată prin cromatografie în fază gazoasă.

               2. Reactivi

               2.1. Etanol absolut.

               2.2. Soluție standard: soluție de izotiocianat de alil în alcool absolut, conținând 15 mg de izotiocianat de alil per litru.

               2.3. Amestec de congelare, constând în etanol și gheață carbonică (temperatura – 60 °C).

               3. Aparatură

               3.1. Aparat de distilare, așa cum se arată în figura de mai jos. Prin acesta trece un flux continuu de azot.

               3.2. Manta de încălzire, controlată termostatic.

               3.3. Debitmetru.

               3.4. Gaz-cromatograf cu detector spectrofotometric cu flacără, echipat cu un filtru selector pentru compuși sulfuroși (lungimea de undă = 394 nm) sau orice detector potrivit.

               3.5. Coloană cromatografică din oțel inoxidabil, cu diametrul interior de 3 mm și lungimea de 3 m, umplută cu Carbowax 20 M 10 % pe Chromosorb WHP, sită cu ochiuri de mărime 80-100.

               3.6. Microseringă de 10 µl.

               4. Procedură

               Se pun doi litri de vin în balonul de distilare, se introduc câțiva milimetri de etanol (punctul 2.1) în cele două tuburi colectoare, astfel încât părțile poroase pentru dispersia gazului să fie complet scufundate. Cele două tuburi se răcesc pe dinafară cu ajutorul amestecului de înghețare. Se conectează balonul la tuburile colectoare și se începe alimentarea aparatului cu azot, la un debit de 3 l pe oră. Se încălzește vinul la 80 °C prin reglarea în mod corespunzător a temperaturii mantalei de încălzire, se distilează și se colectează 45-50 ml de distilat.

               Se stabilizează cromatograful. Se recomandă următoarele condiții de operare:

               — temperatura injectorului: 200 °C,

               — temperatura coloanei: 130 °C,

               — debitul gazului purtător heliu: 20 ml pe minut.

               Se introduce, cu microseringa, un volum de soluție standard suficient pentru identificarea ușoară pe cromatogramă a picului corespunzător izotiocianatului de alil.

               În același mod se introduce în cromatograf o parte alicotă din distilat. Se verifică dacă timpul de retenție al picului obținut corespunde cu cel al picului izotiocianatului de alil.

               În condițiile descrise mai sus, compușii prezenți în vin în mod natural nu vor produce picuri care să interfereze pe cromatograma soluției etalon.

               Aparat de distilare cu flux de azot


title: REGULAMENTUL DE PUNERE ÎN APLICARE (UE) …/… AL COMISIEI privind cerințele tehnice referitoare la conținutul rapoartelor de calitate privind statisticile europene referitoare la prețurile la gaze naturale și energie electrică în temeiul Regulamentul (UE) 2016/1952 al Parlamentului European și al Consiliului

text:
               REGULAMENTUL DE PUNERE ÎN APLICARE (UE) …/… AL COMISIEI

               din 17.5.2019

               privind cerințele tehnice referitoare la conținutul rapoartelor de calitate privind statisticile europene referitoare la prețurile la gaze naturale și energie electrică în temeiul Regulamentul (UE) 2016/1952 al Parlamentului European și al Consiliului

               (Text cu relevanță pentru SEE)

               COMISIA EUROPEANĂ,

               având în vedere Tratatul privind funcționarea Uniunii Europene,

               având în vedere Regulamentul (UE) 2016/1952 al Parlamentului European și al Consiliului din 26 octombrie 2016 privind statisticile europene referitoare la prețurile la gaze naturale și energie electrică
                  1
               , în special articolul 7 alineatul (5),

               întrucât:

               (1)Regulamentul (UE) 2016/1952 stabilește cadrul pentru producerea de statistici europene comparabile referitoare la prețurile la gaze naturale și energie electrică.

               (2)În conformitate cu articolul 7 alineatul (3) din Regulamentul (UE) 2016/1952, la fiecare 3 ani statele membre trebuie să furnizeze Comisiei (Eurostat) rapoarte standard privind calitatea datelor în conformitate cu criteriile de calitate prevăzute la articolul 12 alineatul (1) din Regulamentul (CE) nr. 223/2009 al Parlamentului European și al Consiliului
                  2
               . Aceste rapoarte cuprind informații privind sfera de cuprindere și colectarea datelor, criteriile de calcul, metodologia și sursele de date utilizate, precum și orice modificare a acestora.

               (3)În conformitate cu articolul 7 alineatul (4) din Regulamentul (UE) 2016/1952, Comisia (Eurostat) evaluează calitatea datelor transmise și utilizează această evaluare și o analiză a rapoartelor de calitate pentru a pregăti și publica un raport privind calitatea statisticilor europene care intră sub incidența Regulamentului (UE) 2016/1952.

               (4)În urma intrării în vigoare a Regulamentului (UE) 2016/1952, Comisia (Eurostat) a colaborat îndeaproape cu statele membre pentru a evalua cerințele tehnice relevante de asigurare a calității în ceea ce privește conținutul și calendarul adecvat al rapoartelor de calitate.

               (5)Măsurile prevăzute în prezentul regulament sunt conforme cu avizul Comitetului Sistemului Statistic European,

               ADOPTĂ PREZENTUL REGULAMENT:

               Articolul 1

               (1)Cerințele tehnice de asigurare a calității în ceea ce privește conținutul rapoartelor privind calitatea datelor referitoare la prețurile la gaze naturale și energie electrică sunt stabilite în anexă.

               (2)Statele membre prezintă primele rapoarte de calitate până la 15 iunie 2019.

               (3)Fiecare raport de calitate se referă la anii întregi care s-au scurs de la data ultimului raport de calitate. Cu toate acestea, primele rapoarte de calitate se referă la anii de referință 2017 și 2018.

               Articolul 2

               Rapoartele de calitate se transmit prin intermediul punctului unic de acces pus la dispoziție de către Comisie (Eurostat) pentru a permite Comisiei (Eurostat) să primească rapoartele de calitate respective prin mijloace electronice.

               Articolul 3

               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

               Prezentul regulament este obligatoriu în toate elementele sale și se aplică direct în toate statele membre.

               Adoptat la Bruxelles, 17.5.2019

                     Pentru Comisie

                     Preşedintele
                     Jean-Claude JUNCKER

                     (1)

                        JO L 311, 17.11.2016, p. 1.

                     (2)

                        Regulamentul (CE) nr. 223/2009 al Parlamentului European și al Consiliului din 11 martie 2009 privind statisticile europene și de abrogare a Regulamentului (CE, Euratom) nr. 1101/2008 al Parlamentului European și al Consiliului privind transmiterea de date statistice confidențiale Biroului Statistic al Comunităților Europene, a Regulamentului (CE) nr. 322/97 al Consiliului privind statisticile comunitare și a Deciziei 89/382/CEE, Euratom a Consiliului de constituire a Comitetului pentru programele statistice ale Comunităților Europene (JO L 87, 31.3.2009, p. 164).

    ---documentbreak---

               ANEXĂ

               Cerințe tehnice de asigurare a calității în ceea ce privește conținutul rapoartelor de calitate
                  privind statisticile europene referitoare la prețurile la gaze naturale și energie electrică

               Rapoartele de calitate cuprind informații cu privire la toate criteriile de calitate prevăzute la articolul 12 alineatul (1) din Regulamentul (CE) nr. 223/2009.

               1.RELEVANȚĂ

               Statele membre furnizează următoarele informații în rapoartele de calitate:

               (a)o descriere a utilizatorilor, a nevoilor lor respective și o justificare a acestor nevoi;

               (b)procedurile utilizate pentru a măsura satisfacția utilizatorilor și pentru a produce rezultatele;

               (c)măsura în care sunt disponibile statisticile necesare.

               2.PRECIZIE

               Rapoartele de calitate conțin:

               (a)o evaluare a preciziei care rezumă diferitele componente ale seturilor de date;

               (b)o descriere a erorilor de eșantionare;

               (c)o descriere a celorlalte erori.

               3.ACTUALITATE ȘI PUNCTUALITATE

               Statele membre raportează cu privire la:

               (a)perioada de timp dintre evenimentul sau fenomenul pe care acestea îl descriu și disponibilitatea datelor (actualitate);

               (b)perioada de timp dintre data țintă pentru transmiterea datelor și data efectivă a transmiterii datelor (punctualitatea);

               (c)numărul de iterații necesare pentru validarea completă a datelor (iterații de validare).

               4.ACCESIBILITATE ȘI CLARITATE

               Statele membre raportează cu privire la condițiile și mijloacele prin care utilizatorii pot:

               (a)să obțină și să utilizeze datele (inclusiv, dar fără a se limita la comunicatele de presă, publicațiile, bazele de date online, accesul la microdate);

               (b)să interpreteze datele, cum ar fi furnizarea de documente privind metodologia și managementul calității.

               5.COMPARABILITATE

               Statele membre raportează cu privire la măsura în care statisticile sunt comparabile:

               (a)între zone geografice;

               (b)de-a lungul timpului.

               6.COERENȚĂ

               Statele membre raportează cu privire la măsura în care statisticile sunt:

               (a)reconciliabile cu datele obținute din alte surse (coerența între domenii);

               (b)consecvente într-un set de date anume (coerență internă).

               Statele membre raportează, de asemenea, cu privire la următoarele aspecte suplimentare referitoare la calitate:

               1.MANAGEMENTUL CALITĂȚII:

               Statele membre raportează cu privire la sistemele și cadrele instituite pentru managementul calității produselor și a proceselor statistice. De asemenea, ele raportează cu privire la evaluarea calității datelor.

               2.REVIZUIREA DATELOR:

               Statele membre explică de ce au fost revizuite datele validate. Motivele pot include informații privind o nouă sursă de date disponibilă, metode noi sau alte informații relevante. Raportul include, de asemenea, data, amploarea și magnitudinea revizuirilor.

               În conformitate cu articolul 7 alineatul (3) din Regulamentul (UE) 2016/1952, aceste rapoarte includ informații privind sfera de cuprindere și colectarea datelor, criteriile de calcul, metodologia și sursele de date utilizate, precum și orice modificare a acestora.

               1.PREZENTARE STATISTICĂ

               Statele membre furnizează următoarea descriere a datelor difuzate, care poate fi prezentată utilizatorilor sub formă de tabele, grafice sau hărți:

               (a)descrierea datelor;

               (b)sistemul de clasificare;

               (c)acoperirea sectorială;

               (d)concepte și definiții statistice;

               (e)unitatea statistică;

               (f)populația statistică;

               (g)zona de referință (aria geografică);

               (h)acoperire în timp (perioada de timp pentru care sunt disponibile datele);

               (i)perioada de referință (perioada acoperită de raport);

               (j)unitatea de măsură.

               2.PRELUCRARE STATISTICĂ:

               Rapoartele de calitate cuprind o descriere a tuturor procedurilor utilizate pentru colectarea, validarea și compilarea datelor și pentru obținerea de noi informații.

               3.POLITICA DE PUBLICARE

               Rapoartele de calitate raportează cu privire la normele de diseminare a datelor la nivel național.

               4.FRECVENȚA DISEMINĂRII

               De asemenea, rapoartele indică frecvența cu care datele sunt diseminate la nivel național.

               În conformitate cu principiile statistice prevăzute la articolul 2 alineatul (1) literele (e) și (f) din Regulamentul (CE) nr. 223/2009, statele membre raportează cu privire la:

               1.CONFIDENȚIALITATE

               Rapoartele de calitate conțin informații privind măsurile legislative sau alte proceduri formale care împiedică orice divulgare neautorizată de date care ar putea cauza direct sau indirect identificarea unei persoane sau a unei entități economice. De asemenea, ele evidențiază normele aplicate pentru a asigura confidențialitatea statistică și pentru a preveni divulgarea neautorizată.

               2.COSTURILE ȘI SARCINA ADMINISTRATIVĂ:

               Rapoartele de calitate conțin informații privind costurile și sarcina administrativă asociate colectării și producției de date statistice.